Ari Brynjólfsson skrifar 29. nóvember 2019 06:30 Vigdís Hauksdóttir , oddviti Miðflokksins í Reykjavík , skorar á Aron Leví að stefna henni . FRÉTTABLAÐIÐ / ANTON BRINK Aron Leví Beck , borgarfulltrúi Samfylkingarinnar , krefur Vigdísi Hauksdóttur , oddvita Miðflokksins í Reykjavík , um afsökunarbeiðni og yfirlýsingu um bætta hegðun . Í bréfi sem Páll Bergþórsson , lögmaður Arons Levís , sendi á Vigdísi í síðustu viku er henni veittur þriggja daga frestur til að verða við kröfunni . Kemur fram í bréfinu að orðræða Vigdísar gegn Aroni Leví feli í sér refsiverðar aðdróttanir samkvæmt hegningarlögum . Samkvæmt refsirammanum er þyngsta refsing vegna meiðyrða tveggja ára fangelsi . Málið snýst um ummæli Vigdísar á borgarstjórnarfundi 19. nóvember síðastliðinn þar sem Vigdís sakaði Aron Leví um spillingu vegna tengsla hans við fyrirhugaða byggingu Aldin Biodome við Stekkjarbakka í útjaðri Elliðaárdalsins . Fram kemur í bréfinu að Aron Leví hafi árið 2015 sem nemandi í skipulagsfræðum tekið þátt í rannsókn á nýtingarmöguleikum affallsvatns úr Laugardalslaug við upphitun gróðurhvelfinganna , en á þeim tíma voru uppi hugmyndir um að reisa gróðurhvelfingarnar í Laugardal . Athugasemdir eru gerðar við að Vigdís skuli á borgarstjórnarfundinum hafa lesið upp viðtal við Aron Leví frá árinu 2015 og sagt í kjölfarið : „ Svona er spillingin í Reykjavík . “ Þá ýjaði hún að því að Aron Leví hefði „ keyrt verkefnið áfram “ og „ látið annarlega “ . Einnig að hann hefði gengið í Samfylkinguna til að tryggja framgang verkefnisins . „ Bio Dome í Elliðaárdal er keyrt áfram með offorsi af meirihlutanum . Nú eru komnar skýringar á því . Einn borgarfulltrúi Samfylkingarinnar ber kápuna á báðum öxlum , “ segir í bókun Vigdísar . Einnig að með því að víkja af fundum þar sem málið var til umræðu hafi hann gengist við því að tengjast verkefninu . Þar að auki vekur hún athygli á því að Aron Leví var í varastjórn Hollvinasamtaka Elliðaárdalsins á tímabili og beitti sér fyrir því að Elliðaárdalur yrði ekki friðlýstur . Sambærileg ummæli má finna í útvarpsviðtölum við Vigdísi í síðustu viku . Lögmaður Arons segir að í stað þess að gagnrýna verkefnið sé Vigdís að draga persónu Arons Levís inn í umræðuna að ósekju . „ Þau ummæli sem eru rakin hér að framan beinast að persónu umbjóðanda míns og fara langt yfir öll velsæmismörk . Langsóttar fullyrðingar um tengsl umbjóðanda míns við milljarðauppbyggingu , dylgjur um spillingu og einhvers konar áframkeyrslu verkefnisins innan borgarstjórnar eru augljóslega til þess fallnar að rýra orðspor umbjóðanda míns og vega að starfsheiðri hans , “ segir í bréfinu til Vigdísar . „ Umbjóðandi minn ætlar ekki að sitja undir orðræðu þinni , enda felur hún í sér ólögmæta meingerð og atvinnuróg sem enginn þarf að sæta á opinberum vettvangi , hvorki kjörnir fulltrúar né aðrar opinberar persónur . “ Bréfið er dagsett 21. nóvember síðastliðinn . Hafði hún til 24. nóvember til að verða við kröfu um afsökunarbeiðni . „ Að öðrum kosti má búast við því að gripið verði til frekari aðgerða til að rétta hlut umbjóðanda míns , eftir atvikum með atbeina sýslumanns . Í því samhengi er áskilinn réttur til að auka við kröfur , breyta þeim og bæta við málsástæður , allt eftir því sem lög leyfa og umbjóðanda mínum hentar hverju sinni . “ Vigdís segist í samtali við Fréttablaðið ekki ætla að biðjast afsökunar . „ Mitt svar við þessum ofsóknum skrifstofu borgarstjóra og borgarritara hefur alltaf verið – stefniði mér þá . Þau eru búin að elta mig á siðareglunum og ekkert gengur að ala mig upp , “ segir Vigdís og hlær . „ See you in court ! Þetta er þannig mál . “ Guðmundur Hálfdánarson , prófessor í sagnfræði við Háskóla Íslands . Fréttablaðið / Anton Ekki hefur tíðkast að stjórnmálamenn á Íslandi stefni hverjir öðrum fyrir meiðyrði . Guðmundur Hálfdánarson , prófessor í sagnfræði við Háskóla Íslands , man ekki eftir slíku dæmi í seinni tíð . „ Það voru heilmikil læti á fjórða áratugnum þar sem menn voru ásakaðir um geðveiki og annað slíkt , en það er ekkert sem ég man eftir nýlega þar sem leitað er til lögmanns , “ segir Guðmundur . Nærtækasta dæmið væri úrskurður siðanefndar Alþingis í máli Þórhildar Sunnu Ævarsdóttur , þingmanns Pírata , og Ásmundar Friðrikssonar , þingmanns Sjálfstæðisflokksins . Guðmundur segir að síðustu áratugi hafi stjórnmálaumræðan að mestu verið laus við persónuárásir líkt og tíðkaðist á tímum persónukjörs . Vísar hann þá í Jónas frá Hriflu sem eigi það sameiginlegt með Vigdísi að geta umturnað geðprúðustu mönnum . „ Jónas hafði þessi áhrif alls staðar , geðprúðustu menn hreinlega umturnuðust . Vigdís er þannig líka . Mér skilst að það sé erfitt að vera í Ráðhúsinu því að samskiptin séu svo eitruð . Þannig að þetta kemur ekki á óvart . “